REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/84-16

26. februar 2016. godine

B e o g r a d

 Z A P I S N I K

 49. SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 23. FEBRUARA 2016. GODINE

Sednica je počela u 11,10 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Zoran Antić, Milan Kovačević, Miodrag Nikolić, Žarko Bogatinović, Jovan Marković, Velimir Stanojević, Arpad Fremond, kao i Vladan Milošević (zamenik Jasmine Obradović), Dejan Nektarijević (zamenik Veroljuba Matića), Željko Sušec (zamenik Milije Miletića), Nadica Nikolić Tanasijević (zamenik Đorđa Stojšića), Miroljub Stanković i Miroslav Marinković (zamenik Dušana Petrovića) zamenici članova Odbora.

Sednici nisu prisustvovali članovi Odbora: Jasmina Obradović, Veroljub Matić, Milija Miletić, Đorđe Stojšić, Marjana Maraš, Goran Ćirić, Dušan Petrović i Sabina Dazdarević.

Sednici su prisustvovali i narodni poslanici: Milan Novaković i Mladen Lukić.

Pored članova Odbora sednici su prisustvovali predstavnici Ministarstva poljoprivrede i zaštite životne sredine Zoran Rajić i Željko Radošević, državni sekretari, Nenad Katanić, pomoćnik ministra, Nenad Terzić, rukovodilac Grupe za stočarstvo i preradu stočarskih proizvoda, Mirko Novaković, samostalni savetnik u Grupi za stočarstvo i preradu stočarskih proizvoda, Siniša Kotur, Uprava za veterinu, Nenad Budimović, sekretar Udruženja za poljoprivredu, prehrambenu industriju, šumarstvo i vodoprivredu Privredne komore Srbije kao i predstavnici sredstava javnog informisanja.

Predsednik Odbora Marijan Rističević je pre utvrđivanja dnevnog reda, predložio njegovu dopunu, sa tačkama – **Pokretanje inicijative za reprogram dugova za zdravstveno osiguranje zemljoradnika sa predlogom zaključka Vladi Republike Srbije i odgovarajućih postupaka u vezi doprinosa za PIO zemljoradnika i Rasprava o podsticajima u poljoprivredi, pravilnicima i Uredbi o raspodeli,** koje bi bile razmatrane kao druga i treća tačka dnevnog reda. Četvrta tačka bi bila Razno. Predlog Marijana Rističevića je usvojen jednoglasno tako da je usvojen sledeći

 D n e v n i r e d

1. Razmatranje aktuelne situacije u stočarstvu i otkupne cene u svinjarstvu;
2. Pokretanje inicijative za reprogram dugova za zdravstveno osiguranje zemljoradnika sa predlogom zaključka Vladi Republike Srbije i odgovarajućih postupaka u vezi doprinosa za PIO zemljoradnika;
3. Rasprava o podsticajima u poljoprivredi, pravilnicima i Uredbi o raspodeli;
4. Razno.

Prva tačka dnevnog reda **– Razmatranje aktuelne situacije u stočarstvu i otkupne cene u svinjarstvu**

U uvodnim napomenama, Marijan Rističević je ocenio da je trenutno stanje stočnog fonda nezadovoljavajuće, ali da su mere Vlade Republike Srbije uticale da se zaustavi njegov dalji pad. Podaci pokazuju da je samo u pčelarstvu zabeležen rast, tj. povećan broj košnica u odnosu na prethodne godine.

Zoran Rajić, državni sekretar je obavestio članove Odbora da je u saradnji Ministarstva, Privredne komore Srbije i Uprave carina odlučeno da se prelevmani za svinje i svinjsko meso produže do 30. juna 2016. godine.

 Nenad Budimović, ispred PKS je izneo podatke o broju stoke na dan 1. decembar 2015. godine i o izvozu i uvozu svinjskog mesa. Po njegovim rečima odnos biljne i stočarske proizvodnje je 70:30, a razmena poljoprivredno-prehrambenih proizvoda u 2015. godini je iznosila 4,3 milijarde dolara.

 U diskusiji su učestvovali narodni poslanici: Marijan Rističević, Miodrag Nikolić, Milan Kovačević, Vladan Milošević i Miroslav Marinković.

Druga tačka dnevnog reda - **Pokretanje inicijative za reprogram dugova za zdravstveno osiguranje zemljoradnika sa predlogom zaključka Vladi Republike Srbije i odgovarajućih postupaka u vezi doprinosa za PIO zemljoradnika**

 U uvodnim napomenama, predsednik Odbora Marijan Rističević je predložio da se ponovi Zaključak Odbora sa 30 sednice iz Bačke Topole, koja je održana 18. septembra 2015. godine, a u vezi inicijative za reprogram dugova za zdravstveno osiguranje zemljoradnika i odgovarajućih postupaka u vezi doprinosa za PIO zemljoradnika.

U diskusiji su učestvovali narodni poslanici: Marijan Rističević, Vladan Milošević i Arpad Fremond.

Treća tačka dnevnog reda - **Rasprava o podsticajima u poljoprivredi, pravilnicima i Uredbi o raspodeli**

 U uvodnim napomenama, Vladan Milošević je predložio da se podsticaji isplate pre setve, u iznosu od 6000 dinara po hektaru, dok bi se računi za gorivo, đubrivo i seme isplatili posle jesenje setve.

U diskusiji su učestvovali narodni poslanici: Marijan Rističević, Vladan Milošević i Miroslav Marinković.

Četvrta tačka dnevnog reda – **Razno**

Narodna poslanica Nadica Nikolić Tanasijević je predložila da se mladim bračnim parovima koji se bave poljoprivredom, a koji žive ili se vraćaju na selo, omogući da svoju decu upisuju u vrtiće ukoliko oni postoje.

 Nakon rasprave o tačkama dnevnog reda, Odbor je na osnovu člana 56. Poslovnika Narodne skupštine, doneo sledeći

 Z A K Lj U Č A K

 I

Odbor preporučuje zadržavanje i eventualno povećanje iznosa za prelevmane za svinje i svinjsko meso, a da se novac dobijen od prelevmana plasira u domaće stočarstvo i podizanje konkurentnosti. Odbor preporučuje da se u cilju očuvanja proizvodnje i cena uvedu mere dotacije lagera zainteresovanim klaničarima kvartalno, za kupoviu od 10 do 15 hiljada tovljenika u iznosu od 15 do 20 dinara po kilogramu žive vage (ova mera se uspešno primenjuje u Nemačkoj). Ovom merom bi se očuvala stabilnost cena i tržišta, i doprinelo većim prihodima po osnovu poreza na dodatu vrednost u državnoj kasi. Da se kod pregovora sa EU i njenim organima ispita mogućnost i traži ukidanje prelevmana i carine na juneće meso gde se prelevmani kreću od 0,282 do 1,4 eura po kilogramu i carinama do 12,8%.

 II

Odbor preporučuje Vladi da donese zaključak vezano za doprinose za zdravstveno osiguranje zemljoradnika, te da se dug reprogramira na pet godina (60 meseci) sa otpisivanjem kamata po plaćenom osnovnom dugu i da se redovnim kvartalnim uplatama iz prethodne godine stekne pravo overa knjižica i omogući lečenje.

Takođe, preporučuje se da se na sličan način izmenama odgovarajućih propisa regulišu i dugovanja za doprinose za PIO osiguranje zemljoradnika.

III

 Odbor preporučuje da se razmotri mogućnost pravednijeg i kvalitetnijeg načina raspodele podsticajnih sredstava i po mogućnosti uveća obim sredstava u agrarnom budžetu.

 IV

 Odbor predlaže da se mladim bračnim parovima koji se bave poljoprivredom, a koji žive ili se vraćaju na selo, omogući da svoju decu upisuju u vrtiće ukoliko oni postoje.

Pošto drugih pitanja i predloga nije bilo, sednica je zaključena u 14,00 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević